八月二十日曉起
作者：方回
朝代：宋

paragraphs: 夜闌不能寐，雞鳴垂欲三。
起步秋月影，寒髪何毿毿。
斗柄落山北，參旗掛庭南。
三五忽四五，蛙蚓衆喙緘。
獨有絡緯聲，催織何喃喃。
祿仕心已息，愧未任桑蠶。
昨暮缺薪米，質以衾及縑。
七年爲此郡，忍人所難堪。
焉知窘至此，不給石與甔。
獨坐老樹下，暗撚霜鬚髯。
牆外行人動，喪事簫鼓酣。
生之必有死，如歲代凉炎。
但頗訝薄俗，不復甄廉貪。
鄙誚采芝餒，歆羨膾肝饞。
想見攫奪子，櫪馬已就銜。
豈識有幽人，茹苦如飴甘。
念雖乏智計，識度終不凡。
兒女亦可割，深山建茅庵。